પહેલી વખત સ્મશાનની દયનીય હાલતનો ચિતાર ચોથી ઑક્ટોબરે આપવામાં આવ્યો હતો, જેમાં એક તરફ ગોડાઉનને બદલે લાકડાં ઉઘાડામાં બહાર કચરામાં પડી રહેતાં હતાં તો બીજી તરફ સ્મશાનમાં ચારે તરફ ગંદકીનું સામ્રાજ્ય જોવા મળતું હતું. એટલું ઓછું હોય એમ ડાઘુઓને બેસવા માટેના હૉલમાં મોટા ભાગનાં લાઇટ-પંખા સુધ્ધાં નહોતાં ચાલતાં. ડાઘુઓને બેસવા માટે પ્રૉપર જગ્યા પણ નહોતી. સ્મશાનની આ અવદશા વિશેનો અહેવાલ આવ્યા બાદ સુધરાઈએ સંસ્થા સામે આંખ લાલ કરી હતી એટલું જ નહીં, ભારતીય જનતા યુવા મોરચા-ઈશાન મુંબઈએ પણ તીવ્ર આંદોલનની ધમકી આપી હતી. એની સામે છેવટે સંસ્થા સ્મશાનમાં રહેલી અગવડો દૂર કરવાની સાથે જ ગંદકી પણ દૂર કરવા મજબૂર થઈ હતી. સંસ્થાએ સ્મશાનમાં રહેલી ગંદકી પણ સાફ કરાવી દીધી છે અને લાકડાં પણ બહાર પડી રહેતાં હતાં એને ગોડાઉનમાં મુકાવી દીધાં છે તેમ જ ડાઘુઓ બેસી શકે એ માટે એક મોટો શેડ બાંધવામાં આવ્યો છે. ત્યાં બેઠકની વ્યવસ્થા પણ ટૂંક સમયમાં ઊભી કરવામાં આવશે. આ ઉપરાંત પીવાના પાણીની પરબ પાસે રહેલી ગંદકી પણ દૂર થઈ ગઈ છે.